
Uznesenie Okresný súd Vranov nad Topľou v exekučnej veci oprávneného: Úrad práce, sociálnych vecí a rodiny Trebišov, so sídlom M.R. Štefánika 73/23, 075 01 Trebišov, IČO: 30 794 536, proti povinnému: A. B., nar. XX.XX.XXXX, bytom C. XXX/XX, XXX XX D. E. F., o vymoženie 285,96 eur s prísl., vedenej súdnym exekútorom JUDr. Denisou Kvasňovskou, Exekútorský úrad Košice, takto rozhodol: I. Exekúciu z a s t a v u j e. II. Povinný je povinný nahradiť súdnemu exekútorovi JUDr. Denise Kvasňovskej, Exekútorsky úrad Košice, trovy exekúcie vo výške 69,36 eur, do 3 dní od právoplatnosti tohto uznesenia. odôvodnenie: 1. Na základe návrhu oprávneného a poverenia Okresného súdu Vranov nad Topľou zo dňa 08.02.2012 začal pôvodný súdny exekútor JUDr. Ing. Štefan Varga, exekúciu o vymoženie 285,96 eur. 2. Dňa 29.10.2015 pôvodný súdny exekútor predložil návrh oprávneného na zastavenie exekúcie z dôvodu zistenej nesolventnosti povinného. 3. V zmysle ust. § 243b ods. 1 zákona č. 233/95 Z. z. o súdnych exekútoroch a exekučnej činnosti (Exekučný poriadok) v platnom znení, exekučné konania začaté pred 1. novembrom 2013 sa dokončia podľa predpisov účinných do 31. októbra 2013, ak odseky 2 a 3 neustanovujú inak. 4. V zmysle ust. § 58 ods. 1 zákona č. 233/95 Z. z. o súdnych exekútoroch a exekučnej činnosti (Exekučný poriadok) v znení účinnom do 31.10.2013 ( ďalej len „ Exekučný poriadok“), exekúciu zastaví súd na návrh alebo aj bez návrhu. 5. Podľa §57 ods. 1 písm. c) Exekučného poriadku, exekúciu súd zastaví, ak zastavenie exekúcie navrhol ten, kto navrhol jej vykonanie. 6. Vzhľadom na uvedené súd tak konštatuje, že sú splnené podmienky predpokladané v ust. § 57 ods. 1 písm. c) Exekučného poriadku, nakoľko oprávnený navrhol zastavenie exekúcie voči povinnému, preto súd danú exekúciu zastavil. 7. V zmysle § 196 Exekučného poriadku, za výkon exekučnej činnosti podľa tohto zákona patrí exekútorovi odmena, náhrada hotových výdavkov a náhrada za stratu času. Ak je exekútor platiteľom dane z pridanej hodnoty podľa osobitného zákona, zvyšuje sa jeho odmena o daň z pridanej hodnoty. 8. Podľa § 197 ods. 1 Exekučného poriadku, náklady podľa § 196 uhrádza povinný. 9. Výšku odmeny exekútora, náhrady hotových výdavkov, náhrady za stratu času, spôsob ich určenia a výšku primeraného preddavku na odmenu a na náhradu hotových výdavkov exekútora (§ 196 a §
197 ods. 2) ustanoví ministerstvo po dohode s Ministerstvom práce, sociálnych vecí a rodiny Slovenskej republiky všeobecne záväzným právnym predpisom ( § 199 Exekučného poriadku). 10. Podľa ust. § 200 ods. 1 Exekučného poriadku, trovami exekúcie sú odmena exekútora, náhrada hotových výdavkov a náhrada za stratu času pri vykonaní exekúcie (§ 196). Oprávnený a exekútor majú nárok na náhradu trov potrebných na účelné vymáhanie nároku. 11. V zmysle § 200 ods. 2 Exekučného poriadku, ak súd rozhodne o zastavení exekúcie, rozhodne aj o tom, kto a v akej výške platí trovy exekúcie. 12. Podľa § 203 ods. 1 Exekučného poriadku, ak dôjde k zastaveniu exekúcie zavinením oprávneného, súd mu môže uložiť nahradenie nevyhnutných trov exekúcie. 13. V zmysle § 30 vyhlášky č. 68/2017 Z. z., ktorou sa vykonávajú niektoré ustanovenia zákona Národnej rady Slovenskej republiky č. 233/1995 Z. z. o súdnych exekútoroch a exekučnej činnosti (Exekučný poriadok) a o zmene a doplnení ďalších zákonov v znení neskorších predpisov, v exekučných konaniach začatých do 31. marca 2017 patrí exekútorovi odmena a náhrady podľa predpisov účinných do 31. marca 2017. 14. Podľa § 14 ods. 1, 2 vyhlášky č. 288/1995 Z. z. o odmenách a náhradách súdnych exekútorov, ak je súdny exekútor vylúčený z vykonávania exekúcie alebo ak exekúciu súd zastaví, odmena súdneho exekútora za výkon exekučnej činnosti sa určuje paušálnou sumou za jednotlivé úkony exekučnej činnosti najmenej 33,19 eura. Paušálna suma za každý jednotlivý úkon exekučnej činnosti je 3,32 eura. 15. Podľa § 15 ods. 1 vyhlášky č. 288/1995 Z. z o odmenách a náhradách súdnych exekútorov, paušálnou sumou sa odmeňujú tieto úkony exekučnej činnosti.: a) získanie poverenia na vykonanie exekúcie, b) doručenie príkazu na začatie exekúcie, c) doručenie upovedomenia o začatí exekúcie, d) doručenie exekučného príkazu, e) doručenie upovedomenia o spôsobe exekúcie, f) doručenie rozhodnutia súdu vydaného v exekučnom konaní, g) každé zaisťovanie bydliska povinného, h) každé zisťovanie platiteľa mzdy povinného, i) každé zisťovanie účtu povinného, j) každé ďalšie zisťovanie majetku povinného. 16. Podľa § 22 ods. 1, 2 vyhlášky č. 288/1995 Z.z. o odmenách a náhradách súdnych exekútorov, súdnemu exekútorovi patrí popri odmene aj náhrada hotových výdavkov účelne vynaložených v súvislosti s vykonávaním exekučnej činnosti; táto náhrada zahŕňa najmä cestovné náhrady, poštovné a telekomunikačné výdavky, znalecké náhrady a poplatky. Cestovné náhrady sa poskytujú podľa osobitného predpisu. 17. Súdny exekútor si vyčíslil trovy exekúcie v podaní doručenom súdu dňa 29.10.2015 nasledovne: Paušálna odmena vo výške 33,19 eur. Hotové výdavky: - Poštovné vo výške 22,35 eur - Obálky s doručenkou (15 x 0,05 eur) vo výške 0,75 eur - Spisový obal vo výške 0,10 eur Spolu hotové výdavky .....................................................................................................23,20 eur 18. Súd po prezretí exekučného spisu EX 48/12 považoval paušálnu odmenu uplatnenú súdnym exekútorom za dôvodnú, a preto priznal súdnemu exekútorovi paušálnu odmenu vo výške 33,19 eur. Súdny exekútor si uplatnil paušálnu odmenu v súlade s vyhláškou.
19. V prípade hotových výdavkov súd vychádzal iba z písomnosti predložených súdnym exekútorom , resp. nachádzajúcich sa v súdnom spise. Podľa § 22 ods. 1 vyhlášky, súdnemu exekútorovi patrí popri odmene aj náhrada hotových výdavkov účelne vynaložených v súvislosti s vykonávaním exekučnej činnosti. Skutočnosť, či ide o nevyhnutné a účelne vynaložené trovy exekúcie, je povinný preukázať súdny exekútor. Súd preto nevyhnutnosť trov exekúcie, ako aj účelnosť vynaloženia hotových výdavkov preskúmal z predložených listín a dospel k záveru, že exekútorovi patrí náhrada hotových výdavkov za poštovné vo výške 22,35 eur a za administratívny materiál vo výške 0,85 eur, ako si uplatnil súdny exekútor, nakoľko ich vynaloženie bolo zo spisu riadne preukázané. 20. Zákonom č. 278/2024 Z.z. z 3. októbra 2024, ktorým sa menia a dopĺňajú niektoré zákony v súvislosti s ďalším zlepšovaním stavu verejných financií bol novelizovaný § 27 ods. 1 zákona č. 222/2004 Z. z. o dani z pridanej hodnoty v znení neskorších predpisov, kde sa s účinnosťou od. 1.1.2025 základná sadzba dane na tovary a služby mení z doterajších 20 % na 23 % zo základu dane. 21. Podľa § 27 ods. 5 zákona č. 222/2004 Z. z. o dani z pridanej hodnoty v znení neskorších predpisov platí, že pri zmene sadzby dane sa použije pri každom vzniku daňovej povinnosti sadzba dane platná v deň vzniku daňovej povinnosti. 22. Nakoľko súdny exekútor je platiteľom dane z pridanej hodnoty podľa osobitného zákona, súd mu priznal aj daň z pridanej hodnoty vo výške 12,97 eur ( 23% zo sumy 56,39 eur). 23. Na základe vyššie uvedených skutočností súd vyčíslil celkovú výšku trov exekúcie súdneho exekútora na sumu vo výške 69,36 eur, ktoré pozostávajú z paušálnej odmeny vo výške 33,19 eur, hotových výdavkov vo výške 23,20 eur a DPH vo výške 12,97 eur. 24. Súd pri rozhodovaní o náhrade trov exekúcie podľa § 200 ods. 5 Exekučného poriadku poznamenáva, že exekúcia proti povinnému začala dôvodne, nakoľko povinný si svoju vyživovaciu povinnosť voči oprávnenému neplnil dobrovoľne. Oprávnený navrhol zastavenie exekúcie z dôvodu nesolventnosti povinného. Exekučný poriadok zakotvuje pravidlo, podľa ktorého trovy exekúcie zásadne má platiť a znášať povinný (§ 197 ods. 1 Exekučného poriadku). Súd má za to, že oprávnená nenesie zavinenie na zastavení exekúcie a preto nie je ani daný dôvod na postup v zmysle § 203 ods. 1 Exekučného poriadku. Rovnako nie sú splnené podmienky na znášanie trov exekúcie oprávneným, resp. súdu podľa § 203 ods. 2 a ods. 3 Exekučného poriadku, nakoľko v danom prípade súd nerozhodoval o zastavení exekúcie z dôvodu nemajetnosti povinného ani z dôvodu vyhláseného konkurzu. Vzhľadom na to, súd k náhrade trov exekúcie zaviazal povinného v zmysle zásady ustanovenej v § 197 Exekučného poriadku, podľa ktorej trovy exekúcie uhrádza povinný. Poučenie: Proti uzneseniu súdu prvej inštancie vydanému súdnym úradníkom, ktoré treba doručiť, je prípustná sťažnosť. Sťažnosť môže podať ten, v koho neprospech bolo uznesenie vydané v lehote 15 dní od doručenia uznesenia na súde, ktorý napadnuté uznesenie vydal. O sťažnosti rozhoduje súd prvej inštancie spravidla bez nariadenia pojednávania. Ak nie je sťažnosť dôvodná, súd sťažnosť zamietne. Ak je sťažnosť dôvodná, súd napadnuté uznesenie zruší alebo zmení; v prípade zrušenia uznesenia je súdny úradník viazaný právnym názorom súdu. Rozsah, v akom sa uznesenie napáda, môže sťažovateľ rozšíriť len do uplynutia lehoty na podanie sťažnosti.

